
Sülysáp Város Önkormányzata Képviselő-testületének

2017. október 26-án tartandó munkaterv szerinti ülésére

5. napirendhez

Tárgy: Sülysáp város településrendezési eszközeinek elfogadása
Tisztelt Képviselő-testület!

Mint emlékezetes az elmúlt ülésen elfogadtuk Sülysáp településképi arculati kézikönyvét és településképi rendeletét.

Jelen előterjesztés tárgya a településszerkezeti terv (határozat + TSZT tervlap) és a helyi építési szabályzat (HÉSZ rendelet + belterületi és külterületi SZT tervlap) elfogadása.

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről  szóló 314/2012. (XI. 8.) Korm. rendelet alapján:

A hosszútávra szóló településszerkezeti tervet az önkormányzat a megállapításról szóló döntés mellékleteként fogadja el. A településszerkezeti tervben kell megállapítani a táj, az épített és a természeti környezet alakításának és védelmének területfelhasználással összefüggő módját, valamint ki kell jelölni a település fejlesztésének területi irányait. A településszerkezeti tervben meg kell határozni a település egyes területrészeinek területfelhasználását, a település működéséhez szükséges műszaki infrastruktúra elemeknek a település szerkezetét meghatározó térbeli kialakítását és elrendezését.

A helyi építési szabályzat a településszerkezeti tervvel összhangban, a településképi követelmények kivételével, megállapítja - a táj, az épített- és a természeti környezet, valamint a környezeti elemek védelmével kapcsolatos területhasználati korlátozásokkal, továbbá az egyes területek felhasználásával, az azokon való építés rendjével és intenzitásával kapcsolatos előírásokkal - a helyi építési követelményeket, jogokat és kötelezettségeket. 
A helyi építési szabályzat melléklete a szabályozási terv. A szabályozási terv a településszerkezeti tervvel összhangban készül, az állami ingatlan-nyilvántartási térképi adatbázis felhasználásával, a szabályozási tartalomnak megfelelő méretarányban.

A polgármester gondoskodik a településrendezési eszköz nyilvánosságáról, továbbá az elfogadott településrendezési eszközt vagy módosítását az elfogadást követő 15 napon belül rövid, közérthető összefoglaló kíséretében közzéteszi az önkormányzati honlapon hirdetményben és az önkormányzati hivatalban nyomtatásban, és megküldi a jogszabályban nevesített szerveknek.
A településrendezési eszköz teljes eljárás esetén legkorábban a fenti közlését követő 15. napon, de leghamarabb az elfogadástól számított 30. napon lép hatályba. Az előterjesztett településrendezési eszközöket 2018. január 1-jén javasoljuk hatályba léptetni, ami e határidőknek megfelel.

A fent felsorolt munkarészek mellett mellékelten megküldjük Pest megye állami főépítészének záró szakmai véleményét, ami a településrendezési eszközökön átvezetésre kerül.
Kérem az előterjesztés szíves megtárgyalását és a szükséges döntések meghozatalát.
Sülysáp, 2017. október 26.

Horinka László s.k.

